עידן טל

עידן טל (נולד ב-13 בספטמבר 1975) הוא כדורגלן עבר ישראלי, ששיחק בעמדת הקשר.

קריירת משחק 
טל נולד בבאר שבע לאב יליד עיראק, ולאם ילידת מרוקו, וגדל במעלה אפרים, משם עבר עם משפחתו לגבע בנימין והתחנך בירושלים. בגיל 11 החל לשחק כדורגל במחלקת הנוער של מועדון הפועל ירושלים, ולאחר מכן עלה לקבוצת הבוגרים והחל את הקריירה המקצוענית שלו.

בינואר 1997 עבר לשחק בקבוצת מכבי פתח תקווה מליגת העל, ובאמצע עונת  הושאל לחצי עונה להפועל תל אביב. במחזור ה-20 כבש את שער הניצחון מול בית"ר ירושלים, שהיה לשערו הראשון בקבוצה. טל הבקיע 2 שערים בליגה במדי הפועל תל אביב, והוסיף 2 שערים במסגרת גביע המדינה, כולל ברבע הגמר מול הפועל כפר סבא, ובתום העונה זכה עם הקבוצה בתואר ראשון בקריירה, לאחר ניצחון על בית"ר ירושלים בגמר הגביע.

בשנת 1999 החל טל לשחק באירופה, כאשר עבר למרידה מהליגה השנייה בספרד, למשך עונה אחת. לאחר מכן עבר לאנגליה, וחתם בקבוצת אברטון מהפרמייר ליג, שם שיחק במשך שנתיים וחצי, ולאחר מכן חזר לספרד וחתם בקבוצת ראיו ואיקאנו מהליגה הראשונה, שם שיחק כחצי עונה ולא הצליח לסייע לקבוצה להינצל מירידה לליגה השנייה.

בחלון ההעברות של עונת  שב לשחק בליגה הישראלית ועבר למכבי חיפה. טל היה שותף למאבק האליפות של מכבי חיפה באותה עונה. הוא כבש חמישה שערים בשלושת המחזורים האחרונים אך חיפה סיימה את העונה במקום השני בגלל הפרש שערים נמוך מזה של האלופה מכבי תל אביב. לאחר אותה עונה, זכה טל במדי חיפה בשלוש אליפויות רצופות. בשנייה מביניהן, בעונת , כבש 13 שערים וזכה בתואר כדורגלן העונה מטעם עיתון מעריב. לקראת עונת  חתם בבולטון וונדררס מהפרמייר ליג, ושם שיחק במשך עונה אחת.

ב-7 ביולי 2007 חזר שוב לישראל, וחתם בבית"ר ירושלים, ובכך עורר כעס מצידם של אוהדי קבוצת מכבי חיפה, כיוון ששבועות לפני הצטרפותו לבית"ר התאמן עם מכבי חיפה והודיע כי הוא מעוניין לשוב ולשחק בקבוצה. באותה עונה זכה טל עם בית"ר בדאבל, ובעונה שלאחר מכן זכה עמה בגביע המדינה, לאחר שהצטיין במשחק הגמר מול מכבי חיפה. בעונה שלאחר מכן זכה עם הקבוצה גם בגביע הטוטו.

ב-8 ביולי 2011 חתם טל על חוזה לשלוש שנים בקבוצת נעוריו הפועל ירושלים, העולה החדשה לליגה הלאומית. סוכם כי בתום תקופת החוזה יצטרף טל לצוות המקצועי בקבוצה. ב-8 באפריל 2012 נקנס והושעה על ידי קבוצתו עד לסיום העונה בעקבות תקרית במהלך אימון בה התחצף למאמנו לופא קדוש. טל המשיך לשחק עוד עונה אחת בהפועל ירושלים, ובקיץ 2013 פרש ממשחק פעיל ומונה למאמן הקבוצה.

נבחרת ישראל 
לזכותו של טל 69 הופעות במדי נבחרת ישראל, בהן כבש חמישה שערים. ב-19 בפברואר 1998 ערך את הופעת הבכורה שלו בנבחרת, במשחק ידידות מול נבחרת טורקיה. טל השתתף במשחקי הפלייאוף מול נבחרת דנמרק על העלייה ליורו 2000, ולאחר מכן היה שחקן קבוע בסגל הנבחרת במשחקי מוקדמות מונדיאל 2002, מוקדמות יורו 2004, מוקדמות מונדיאל 2006, ואת משחקו האחרון בנבחרת ערך ב-8 בספטמבר 2007, במשחק מול נבחרת אנגליה באצטדיון ומבלי, במסגרת מוקדמות יורו 2008.

לאחר הפרישה
ב-30 ביוני 2013 מונה טל למאמן קבוצת נעוריו, הפועל ירושלים. כעבור פחות מחצי שנה, ב-4 בדצמבר, סיים את תפקידו בקבוצה. בשנת 2016 החל ללמד חינוך גופני בישיבה תיכונית קריית נוער ירושלים שבשכונת בית וגן. 

ב-2018 פורסם שהחל תהליך של חזרה בתשובה והתקרבות לדת. כיום טל מגדיר את עצמו חרדי.

כיום הוא מתגורר ברמת שרת שבירושלים, ומשמש כרכז הכדורגל בבית הספר למאמנים במכון וינגייט.

תארים כשחקן
הפועל תל אביב
 גביע המדינה: 1998/1999

מכבי חיפה
 אליפויות (3): 2003/2004, 2004/2005, 2005/2006
 גביע הטוטו: 2005/2006

בית"ר ירושלים
 אליפות: 2007/2008
 גביע המדינה (2): 2007/2008, 2008/2009
 גביע הטוטו: 2009/2010

אישיים
 כדורגלן העונה בישראל: 2004/2005

קישורים חיצוניים

הערות שוליים

ספורטאים ישראלים שחזרו בתשובה
קשרי כדורגל ישראלים
כדורגלני נבחרת ישראל
כדורגלני הפועל ירושלים
כדורגלני מכבי פתח תקווה
כדורגלני הפועל תל אביב
כדורגלני מרידה
כדורגלני אברטון
כדורגלני ראיו ואיקאנו
כדורגלני מכבי חיפה
כדורגלני בולטון וונדררס
כדורגלני בית"ר ירושלים
כדורגלנים ישראלים באנגליה
כדורגלנים ישראלים בספרד
מאמני כדורגל ישראלים
מאמני הפועל ירושלים
ישראלים שנולדו ב-1975
גבע בנימין: אישים
מעלה אפרים: אישים